በህክምና ስነምግባር  መጓደል ምክንያት  በሚፈጠሩ የህክምና ችግሮች መንግሥት ጠንካራ እርምጃ ሊወስድ ይገባል
በአገሪቱ ከህክምና ስነ ምግባር መጓደል ጋር ተያይዞ  ለሚፈጠሩ የህክምና ችግሮች ላይ  መንግሥት ጠንካራ እርምጃ በመውሰድ የበኩሉን ሚና ሊጫወት እንደሚገባ የኢትዮጵያ የህክምና ባለሙያዎች ማህበር  ገለጸ ።የማህበሩ ፕረዚዳንት ዶክተር ገመችስ ማሞ 53ኛውን ዓመታዊ  የህክምና ጉባኤ አስመልክተው እንደገለጹት በሀገሪቱ በህክምና ስነምግባር መጓደል ምክንያት ዜጎች ማግኘት የሚገባቸዉን ጥራቱን የጠበቀ የህክምና አገልግሎት እያገኙ ካለመሆኑም በላይ የህክምና ባለሙያዎች ተጠያቂ እየሆኑ ነዉ ብለዋል፡፡በመሆኑም መንግስት የህክምና ባለሙያዎችን በብዛት ለማፍራት ከሚያደርገዉ ጥረት እኩል ለትምህርት ጥራቱም ትኩረት መሥጠት ይገባዋል ነው ያሉት፡፡የህክምና ተቋማቱን በመሣሪያዎች በማደራጀትና በየህክምና ተቋማቱ ባለሙያው ለሚያነሳዉ ጥያቄ ተገቢ ምላሽ መስጠት  እንዲሁም መልካም አስተዳደርን ማስፈን አሁን በዘርፉ እየታዩ ያሉትን ችግሮች ለመፍታት መፍትሄዎች ናቸዉ ብለዋል፡፡ከጉባኤዉ ጎን ለጎን አለም አቀፍ አዉደ ርእይ ተካሂዷል፡፡